钦定古今图书集成/理学汇编/文学典/第048卷 > 庾自直
## 钦定古今图书集成/理学汇编/文学典/第048卷 > 庾自直

按《隋书文学传》：“自直，颍川人也。父持，陈羽林监。自直
少好学，沉静寡欲。仕陈，历豫章王府外兵参军、宣惠
记室。陈亡，入关，不得调。晋王广闻之，引为学士。大业
初，授著作佐郎。自直解属文，于五言诗尤善。性恭慎，
不妄交游，特为帝所爱。帝有篇章，必先示自直，令其
诋诃。自直所难，帝辄改之，或至于再三，俟其称善，然
后方出。”其见亲礼如此。后以本官知起居舍人事。化
及作逆，以之北上，自载露车中，感激发病卒。有文集
十卷行于世。